Informatīvais ziņojums

**par Tieslietu un iekšlietu ministru padomes 2011. gada 27.-28. oktobra sanāksmē izskatāmajiem jautājumiem**

##### I Ministru padomes sanāksmes darba kārtība

Luksemburgā, 2011. gada 27.-28. oktobrī notiks kārtējā Eiropas Savienības (turpmāk – ES) Tieslietu un iekšlietu ministru padomes (turpmāk – Padome) sanāksme, kuras darba kārtībā ir ietverti šādi Tieslietu ministrijas kompetencē esošie jautājumi:

1. Priekšlikums Eiropas Parlamenta un Padomes regulai **par ES kopējām tirdzniecības tiesībām;**
2. Priekšlikums Eiropas Parlamenta un Padomes direktīvai par tiesībām piekļūt advokātam kriminālprocesa ietvaros un tiesībām sazināties pēc aizturēšanas;
3. Priekšlikums Eiropas Parlamenta un Padomes direktīvai par noziegumos cietušo tiesību, atbalsta un aizsardzības minimālajiem standartiem;
4. Priekšlikums Eiropas Parlamenta un Padomes direktīvai par seksuālās vardarbības pret bērniem, bērnu seksuālās izmantošanas un bērnu pornogrāfijas apkarošanu, ar ko atceļ Pamatlēmumu 2004/68/TI;
5. Eiropas Komisijas komunikācija Eiropas Parlamentam, Padomei un Eiropas Ekonomikas un Sociālo lietu komitejai un Reģionu komitejai par tieslietu sistēmas darbinieku apmācībām.

**II Jautājumu būtība**

1. **Priekšlikums Eiropas Parlamenta un Padomes regulai par ES kopējām tirdzniecības tiesībām**

Eiropas Komisija ir nākusi klajā ar priekšlikumu Eiropas Parlamenta un Padomes regulas projektam **par ES kopējām tirdzniecības tiesībām, ar kuru Padomes ietvaros iepazīstinās dalībvalstu ministrus.**

Atšķirības ES dalībvalstu līgumtiesību starpā rada tiesisko nenoteiktību un papildus izmaksas uzņēmējiem, kā arī atstāj negatīvu ietekmi uz patērētajiem. Harmonizēts dalībvalstu līgumtiesību normatīvais regulējums sekmētu uzņēmējdarbību, attīstītu pārrobežu konkurētspēju un palielinātu patērētāju tiesību aizsardzību. **Regulas projekta** mērķis ir izveidot vienotus līgumu slēgšanas noteikumus, kas aptvertu visas līguma stadijas. Regulas projekts paredz izveidot paralēlu regulējumu dalībvalstu tiesību aktiem attiecībā uz pārrobežu darījumiem gan attiecībās starp uzņēmējiem, gan attiecībās starp uzņēmējiem un patērētājiem ar mērķi atvieglot pārrobežu darījumu slēgšanu. Jāatzīmē, ka regulas projekts ir plānots kā fakultatīvs instruments, kas katrā dalībvalstī pastāvētu līdzās nacionālajam regulējumam.

Regulas projekta izstrādes procesā Eiropas Komisija 2010.gada 1.jūlijā nāca klajā ar Zaļo grāmatu par politikas risinājumiem virzībā uz Eiropas līgumtiesību izstrādi patērētājiem un uzņēmējiem, lai apzinātu dalībvalstu viedokli instrumenta kontekstā. Atbildot uz Zaļajā grāmatā izvirzītajiem jautājumiem, Latvija norādīja, ka ir atbalstāms Eiropas Komisijas mērķis atvieglot pārrobežu darījumu slēgšanu. Par piemērotāko atšķirīgo līgumtiesību problēmu risinājumu Latvijas uzskata instrumenta formu, ko šobrīd izvēlējās arī Eiropas Komisijas, proti, regulu, ar ko izveido fakultatīvo instrumentu. Papildus Latvija uzsvēra, ka ir jārisina atšķirīgā līgumtiesību regulējuma radītās problēmas, nesarežģījot tiesisko vidi patērētājiem vai uzņēmumiem un vienlaikus nodrošinot augstu patērētāju tiesību aizsardzību.

Latvijas pozīcija attiecībā uz regulas projektu šobrīd ir izstrādes stadijā.

1. **Priekšlikums** **Eiropas Parlamenta un Padomes direktīvai par tiesībām piekļūt advokātam kriminālprocesa ietvaros un tiesībām sazināties pēc aizturēšanas**

Direktīvas projekta mērķis ir noteikt kopējus minimālos standartus visā ES attiecībā uz aizdomās turētu un apsūdzētu personu tiesībām kriminālprocesa ietvaros piekļūt advokātam un tiesībām pēc aizturēšanas sazināties ar trešo personu. Direktīvas projekts ir trešais solis pasākumu kopumā, kas paredzēti ES Padomes Rezolūcijā par Procesuālo tiesību ceļvedi.[[1]](#footnote-1) Paredzēts, ka vienotie minimālie standarti, kas attieksies uz tiesībām uz advokātu kriminālprocesā un tiesībām informēt par brīvības atņemšanu kriminālprocesā, uzlabos tiesu iestāžu savstarpējo uzticēšanos un veicinās savstarpējās atzīšanas principa piemērošanu.

Šobrīd ES Padomē notiek ekspertu līmeņa diskusijas par direktīvas projekta saturu. Dalībvalstis diskusiju laikā kā problēmjautājumus ir identificējušas direktīvas aptvērumu un tiesiskie aizsardzības līdzekļus.

Dalībvalstu starpā pastāv atšķirīgas pieejas attiecībā uz direktīvas aptvērumu. Lai gan dalībvalstis viennozīmīgi piekrīt, ka piekļuvi advokātam ir jānodrošina tiesvedībā un apcietinājumā, attiecībā uz nepieciešamību nodrošināt piekļuvi citās situācijas, pieejas atšķiras. No vienas puses, daļa dalībvalstu uzskata, ka *tiesības uz piekļuvi advokātam* būtu jāsaprot kā efektīvu advokāta klātbūtni un palīdzību procesā, gadījumos, kad tas tiek paredzēts. Šajās valstīs iestādes ir atbildīgas par to, lai advokāts piedalītos vienmēr, kad tādas tiesības pastāv un persona nesedz advokāta izdevumus. No otras puses, ievērojams dalībvalstu skaits piedāvā citu sistēmu, proti, ka *tiesībām uz piekļuvi advokātam* nebūtu obligāti jānozīmē, ka vienmēr advokātam ir jāpiedalās un jāpalīdz personai. Šīs sistēmas neatņemamais elements ir juridiskās palīdzības shēmas personām, kas nevar atļauties samaksāt advokātam. Latvija uzskata, ka, strādājot pie jautājuma par direktīvas aptvērumu, par pamatu būtu jāizvēlas jau iepriekšējo Procesuālo tiesību ceļveža ietvaros īstenoto A[[2]](#footnote-2) un B[[3]](#footnote-3) pasākumu tiesību instrumentos izvēlētais aptvērums.

Kas attiecas uz tiesiskās aizsardzības līdzekļiem, tad sākotnējais Komisijas priekšlikums, kas nosaka pienākumu paredzēt efektīvus tiesiskās aizsardzības līdzekļus un piedāvā, ka pierādījumi, kuri ir iegūti pārkāpjot tiesības uz piekļuvi advokātam nebūtu pieļaujami, dalībvalstu vairākumam nav pieņemams, jo ir pārāk strikts, proti, aizskar dalībvalstu krimināltiesību sistēmu fundamentālos principus. ES Padomes Juridiskais dienests aicina dalībvalstis turpmākajās diskusijās rast sabalansētu risinājumu, paredzot direktīvā pienākumu nodrošināt tiesiskās aizsardzības līdzekļus neiejaucoties dalībvalstu krimināltiesību sistēmās. Latvija uzskata, kadirektīvas projektā varētu tikt ietverti atsevišķi jautājumi par tiesiskās aizsardzības līdzekļiem, ja tiek pārkāptas direktīvas prasības. Tomēr pieejai ir jābūt pietiekoši elastīgai, proti, saglabājot pamatprincipu, ka pierādījumu pieļaujamības jautājums pamatā atstājams izlemšanai nacionālajām tiesu iestādēm.

Š.g. 28. augustā Ministru kabinetā apstiprināta Latvijas pozīcija par direktīvas projektu.

1. **Priekšlikums Eiropas Parlamenta un Padomes direktīvai par noziegumos cietušo tiesību, atbalsta un aizsardzības minimālajiem standartiem**

Direktīvas projekts ir viens no pasākumiem, veidojot ES līmenī visaptverošo noziedzīgajos nodarījumos cietušo aizsardzības mehānismu. Direktīvas projekta mērķis ir noteikt minimālās prasības attiecībā uz noziedzīgajos nodarījumos cietušo tiesībām, tiem sniegto atbalstu un aizsardzību. Lai īstenotu šo mērķi, paredzēts atrunāt cietušo tiesības uz informāciju, tulkošanu, atbalsta un aizsardzības saņemšanu, tiesības tikt uzklausītiem, tiesības uz iepriekšējā tiesiskā stāvokļa atjaunošanu, juridiskās palīdzības un kompensāciju saņemšanu un citus noteikumus.

Šobrīd ES Padomē notiek ekspertu līmeņa diskusijas par direktīvas projekta saturu. Diskusiju laikā ir pacēlies jautājums par cietušo tiesību aizsardzības līmeni, ja cietušais aktīvi nepiedalās procesā. Daļa dalībvalstu vēlas, lai pušu/liecinieku tiesības procesā tiktu ierobežotas. Savukārt citas dalībvalstis norāda, ka šī pieeja varētu būt pārāk šaura. Vienlaikus pastāv arī atšķirīgas pieejas attiecībā uz jēdziena „puses” izpratni. Kā risinājums tiek piedāvāts apstiprināt pieeju, ka direktīvas projektā noteiktās tiesības tiek garantētas saskaņā ar cietušā lomu attiecīgajā tiesību sistēmā. Latvija atbalsta šo Prezidentūras ierosināto pieeju.

Vienlaikus sākotnējā Komisijas priekšlikumā direktīvai tika piedāvāts, ka direktīvas projektā tiks paredzēts konkrēts saraksts ar pieaugušo kategorijām, kuras tiek uzskatītas par neaizsargātajiem. Diskusiju laikā nav izdevies nav izdevies panākt vienošanos par šo sarakstu, jo izpratne par sarakstā iekļaujamām kategorijām dalībvalstu starpā fundamentāli atšķiras. Kā kompromiss tiek piedāvāts atstāt dalībvalstu ziņā, kuru kategoriju pieskaitīt neaizsargātiem, bet noteikt, ka bērni vienmēr tiek uzskatīt par neaizsargātiem. Latvija atbalsta šo piedāvāto kompromisu.

1. **Priekšlikums Eiropas Parlamenta un Padomes direktīvai par seksuālās vardarbības pret bērniem, bērnu seksuālās izmantošanas un bērnu pornogrāfijas apkarošanu, ar ko atceļ Pamatlēmumu 2004/68/TI**

Direktīvas projekta mērķis ir nodrošināt vainīgo personu efektīvu saukšanu pie kriminālatbildības, cietušo personu tiesību aizsardzību un bērnu seksuālās izmantošanas un vardarbības pret bērniem novēršanu. Ar direktīvas pieņemšanu tiks aizstāts spēkā esošais Pamatlēmums 2004/68/TI par bērnu seksuālās izmantošanas un bērnu pornogrāfijas apkarošanu, ar kuru tiek nodrošināts dalībvalstu tiesību aktu tuvināšanas minimums.

Padomes sanāksmē dalībvalstu ministri tiks informēti par situāciju attiecībā uz direktīvas projektu. Dalībvalstis panāca vienošanos par direktīvas saturu vēl 2010. gada beigās, savukārt trialogs ar Eiropas Parlamentu ir noslēgts š.g. jūlijā. Šobrīd tiek veikti lingvistiskā rakstura precizējumi direktīvas projektā, lai varētu pilnībā noslēgt darbu.

1. **Eiropas Komisijas komunikācija Eiropas Parlamentam, Padomei un Eiropas Ekonomikas un Sociālo lietu komitejai un Reģionu komitejai par tieslietu sistēmas darbinieku apmācībām**

Eiropas Komisijas ir nākusi klajā ar komunikāciju, kas paredz jaunu dimensiju, veidojot visaptverošas ES tieslietu apmācības, piedāvājot ievērojami paplašināt ES līmeņa aktivitātes – efektīvāk īstenot jau pieejamus pasākumus, kā arī veicināt jaunu pasākumu uzsākšanu tieslietu sistēmas darbinieku apmācībās. Atbildot uz komunikāciju Prezidentūra izstrādāja Padomes secinājumu projektu, atspoguļojot ES Padomes nostāju. Paredzēts, ka šajā Padomes sanāksmē Padomes secinājumi tiks apstiprināti.

Latvija kopumā atbalsta Eiropas Komisijas piedāvāto pasākumu kopumu tiesību piemērotāju – juridisko profesiju pārstāvju apmācību veicināšanai. Vienlaikus Latvija vērš uzmanību, ka pozitīvi vērtē izvirzīto pamatprincipu, ka ikvienam praktiķim, jo īpaši jaunajiem tiesnešiem, ir nepieciešamas visaptverošas zināšanas ES tiesību jautājumos, kā arī pietiekošas svešvalodu zināšanas. Papildus visaptverošajām zināšanām un valodas prasmēm ir svarīgi nodrošināt praktiķiem nepastarpinātas saziņas iespējas, tādējādi veicinot vienotu izpratni attiecībā uz ES tiesību normām. Tai skaistā Eiropas Komisija savā komunikācija norāda, ka ir jāveicina, lai ES līmenī kā pamata informācijas avots ne tikai pilsoņiem, bet arī juridisko profesiju pārstāvjiem tiktu izmantots e-tiesiskuma portāls un e-apmācības.

Jau iepriekš Latvija ir paudusi viedokli, ka vienota ES līmeņa programma visām juridiskajām profesijām tomēr nebūtu samērīgs risinājums, lai nodrošinātu ES tiesību instrumentu izmantošanu praksē. Dažādām juridiskajām profesijām ir noteikts konkrēts standarts nacionālajā līmenī, un tajā ir iekļautas ES tiesības kā viena no nozarēm. Katrai juridiskajai profesijai ir sava darbības sfēra un ES tiesību piemērošanas apjoms. Līdz ar to vienota, standartizēta programma varētu nenodrošināt konkrētai juridiskajai profesijai nepieciešamās specifiskās zināšanas.

**III Latvijas delegācija**

Delegācijas vadītājs:

**Ilze Juhansone**, Ārkārtējā un pilnvarotā vēstniece Latvijas Republikas Pastāvīgajā pārstāvniecībā Eiropas Savienībā

Delegācijas dalībnieki:

**Inga Skujiņa**, Tieslietu ministrijas valsts sekretāra vietniece stratēģijas jautājumos;

**Sandris Laganovskis**, Tieslietu nozares padomnieks Latvijas Republikas **Pastāvīgajā** pārstāvniecībā ES.

Tieslietu ministrs A. Štokenbergs

20.10.2011 10:00

1439

Anna Skrjabina

67036915, [Anna.Skrjabina@tm.gov.lv](mailto:Anna.Skrjabina@tm.gov.lv)

Dace Vītola

67036913, [Dace.Vitola@tm.gov.lv](mailto:Dace.Vitola@tm.gov.lv)

1. Rezolūciju Eiropas Savienības Padome pieņēma 2009. gada 30. novembrī [↑](#footnote-ref-1)
2. Direktīva 2010/64/ES par tiesībām uz mutisko un rakstisko tulkojumu kriminālprocesā [↑](#footnote-ref-2)
3. Priekšlikums Eiropas Parlamenta un Padomes Direktīvai par tiesībām uz informāciju kriminālprocesā [↑](#footnote-ref-3)